Z A P I S N I K
sa 18. sjednice Vijeća Gradske četvrti Sesvete, održane 22. prosinca 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4/II.

Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Marko Galić,  Ivanka Gregoranić, Mira Halapa, Jurica Jug,  Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Mladen Šturlić-Tupek, Zlata Trošelj i Nataša Vučkov


Nazočni radno:
- Borko Samec - urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti i druge nazočne, zahvaljuje na odazivu, konstatira da je prisutno 15 članova Vijeća, te da Vijeće može pravovaljano odlučivati.	
	Prije prihvaćanja dnevnog reda predsjednik napominje da su članovi Vijeća primili zapisnik sa 17. sjednice Vijeća održane 28. rujna 2018., koji bi trebalo usvojiti ukoliko nema primjedbi. Primjedbi nije bilo, te je Vijeće jednoglasno usvojilo zapisnik sa 17. sjednice Vijeća Gradske četvrti Sesvete.

/ Željko Blažinović i Marko Brkić su pristupili sjednici u 17,05 /

Predsjednik Vijeća napomenuo je kako su u pozivu članovi Vijeća primili dnevni red te je zamolio članove Vijeća, ako imaju kakve primjedbe ili prijedloge, da ih iznesu. Na izneseni prijedlog dnevnog reda nema primjedbi, te je Vijeće jednoglasno usvojilo sljedeći:

DNEVNI RED :

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2018.
2. Prijedlog Zaključka o predlaganju kandidata za suce porotnike Županijskog suda u 
Zagrebu
3. Prijedlog Zaključka o predlaganju kandidata za suce porotnike Općinskog kaznenog suda u Zagrebu
4. Prijedlog Akcijskog plana upravljanja bukom u Gradu Zagrebu - davanje mišljenja
5. Prijedlog Zaključka o ukidanju statusa javnog dobra – davanje mišljenja
6. Razno

/ Prelazi se na rad po dnevnom redu /

Ad 1)
Stjepan Kezerić otvorio je raspravu, a Stipe Jurić upozorio je kako se prijedlog Plana kojeg imaju članovi Vijeća ispred sebe, u jednoj stavci razlikuje o odnosu na materijal za sjednicu poslan e-poštom, iz razloga što je naknadno uvrštena jedna stavka sukladno traženju građana iz ogranka Letničke ulice - da se izradi projekt i uredi odvodnja oborinskih voda u toj ulici. Nadalje ističe da je projektiranje oborinske odvodnje potrebno zato što na spomenutoj lokaciji tijekom većih kiša dolazi kontinuirano do poplave ceste i okolnih objekata.
	Tihomir Lukanić istaknuo je nerazmjer onoga što građani Sesveta uplate kroz poreze i prireze i što dobiju kroz Plan komunalnih aktivnosti Gradske četvrti Sesvete, napominje da se u bitnome ne mijenja vizura Sesveta nego se tu i tamo uredi neka ulica, okreči neki prostor itd. Upitao je predsjednika Vijeća Gradske četvrti Sesvete zna li se kakva će biti realizacija Plana komunalnih aktivnosti Gradske četvrti Sesvete za ovu godinu.
	Stjepan Kezerić odgovorio je na upit rekavši da očekuje kako će se iz Plana komunalnih aktivnosti Gradske četvrti Sesvete realizirati 90% aktivnosti. Istaknuo je kako jedino eventualno teži vremenski uvjeti mogu onemogućiti radove te time smanjiti postotak realizacije.
	Dražen Markota istaknuo je kako se zadnje tri godine u Letničkoj ulici događaju problemi s odvodnjom atmosferskih voda i kako se već i prije željelo sanirati taj problem. Nažalost zbog plinovoda koji prelazi po toj lokaciji potrebno je napraviti projektnu dokumentaciju kako bi se omogućili radovi, što će potrajati neko vrijeme.

/ Damir Kostanjski i Maja Buljubašić su pristupili sjednici u 17,13 /

	Dražen Markota rekao je kako će se do kraja mjeseca uvesti izvođač u radove na projektu šetnice uz potok Vuger, a na što će svi članovi Vijeća biti pozvani. 
	Stjepan Kezerić pojasnio je način na koji se Gradska četvrt Sesvete uključila u uređenje tržnice u Sesvetama. Idejni projekt za tržnicu već je izrađen, a Vijeće Gradske četvrti Sesvete bi financiralo i glavni projekt, tako da bi se po mogućnosti do kraja 2019. godine mogla zatražiti građevinska dozvola. Čitav prostor nove sesvetske tržnice izgradio bi se do kraja 2020. godine. istaknuo je. Vezano uz izmjene Plana komunalnih aktivnosti Stjepan Kezerić ističe da se često puta dogodi da neka informacija dođe u zadnji tren pred sjednicu - pa kako se ne bi čekalo s izvođenjem te aktivnosti, ona se odmah uvrsti u Plan.
	
/ Jurica Jug je napustio sjednicu u 17,18 /

	Kako nije bilo daljnje rasprave, članovi Vijeća većinom su glasova – s 15 glasova „za“,  1 „protiv“ i 2 suzdržana glasa, donijeli

Zaključak
o izmjeni Plana komunalnih aktivnosti Gradske četvrti Sesvete u 2018.
/ Zaključak se prilaže zapisniku sjednice /
	
Ad 2)
Stjepan Kezerić otvorio je raspravu o Prijedlogu Zaključka o predlaganju kandidata za suce porotnike Županijskog suda u Zagrebu, te predložio članovima Vijeća da pošalju prijedloge prema Vijeću Gradske četvrti Sesvete. Naglasio je uvjete - da suci porotnici ne smiju biti članovi političke stranke, te da ne smiju biti politički aktivni. 

/ Jurica Jug ponovno je pristupio sjednici u 17,21 /
Dražen Markota konkretizirao je prijedlog Stjepana Kezerića i pozvao da članovi Vijeća Gradske četvrti Sesvete predlože kroz sljedećih 20 dana kandidate, putem e-pošte ili pismeno dostave prijedloge u Gradsku četvrt Sesvete, kako bi Vijeće moglo na sljedećoj sjednici u studenome donijeti zaključke s navedenim imenima kandidata za suce porotnike Županijskog suda u Zagrebu i Općinskog kaznenog suda u Zagrebu. 
Stjepan Kezerić predlože da se o navedenom prijedlogu glasa i donese jedan zaključak vezano uz kandidate za suce porotnike Županijskog suda u Zagrebu i Općinskog kaznenog suda u Zagrebu. Potom su članovi Vijeća Gradske četvrti jednoglasno donijeli

Zaključak o načinu predlaganja kandidata za suce porotnike 
Županijskog suda u Zagrebu i Općinskog kaznenog suda u Zagrebu
/ Zaključak se prilaže zapisniku sjednice /

	Povela se kratka rasprava, u kojoj su sudjelovali Nataša Vučkov, Dražen Markota, Maja Buljubašić i Stjepan Kezerić, o iznosu naknade i o smanjenom interesu građana da budu suci porotnici.

Ad 4)
	Stjepan Kezerić otvorio je raspravu o Prijedlogu Akcijskog plana upravljanja bukom u Gradu Zagrebu i rekao članovima Vijeća da razmisle o lokacijama gdje bi se postavio nekakav tip zaštite protiv buke te neka svoj prijedlog dostave u Gradsku četvrt Sesvete.
Dražen Markota rekao je kako je Osnovne škole Sesvetska Sela dostavila prijedlog da se postavi bukobran uz školu, te je potiče članove Vijeća, sukladno prijedlogu predsjednika Vijeća, da dostave prijedloge u što kraćem roku kako bi se iste moglo uvrstiti u Akcijski plan upravljanja bukom u Gradu Zagrebu.
Stipe Jurić je dodatno objasnio kako je stručna služba Gradske četvrti Sesvete uputila dopis Gradskom uredu za gospodarstvo, energetiku i zaštitu okoliša, u kojemu traže da pošalju svog djelatnika koji bi obrazložio prijedlog Akcijskog plana upravljanja bukom u Gradu Zagrebu no isti ured nije odgovorio na traženje. Napomenuo je kako je krajnji rok za dostavu Zaključka prema nadležnom gradskom uredu 25. listopada 2018. godine. 
Stjepan Kezerić zamolio je članove Vijeća da dostave svoje prijedloge u roku dva dana.
Tihomir Lukanić zatražio je da ubuduće kada se radi o sličnoj situaciji o davanju prijedloga za neko namještenje (npr. suci porotnici) ili prijedlog za neku aktivnost (npr. postavljanje bukobrana) da se članovima vijeća dostavi naputak, kako bi mogli doći pripremljeni na sjednicu Vijeća. 
Stjepan Kezerić predložio je da se glasa o tome da li se treba dostaviti prijedloge članova Vijeća koji će doći kroz dan-dva. Potom je Vijeće, većinom glasova – s 18 glasova „za“,  i 1 suzdržanim glasom donijelo

Zaključak o davanju mišljenja o prijedlogu scenarija
Akcijskog plana upravljanja bukom u Gradu Zagrebu
/ Zaključak se prilaže zapisniku sjednice /

Ad 5)
Stjepan Kezerić zamolio je Stipu Jurića da pročita dodatno objašnjenje dobiveno od nadležno gradskog ureda, a vezano uz ukidanje statusa javnog dobra zemljišne čestice koja se nalazi uz groblje Moravče. 
Tihomir Lukanić smatra da sesvetska groblja treba uređivati, no još jednom je upozorio kako mišljenje Vijeća Gradske četvrti Sesvete nije ni za koga obvezujuće.
Stjepan Kezerić je rekao kako se groblje Moravče treba svakako proširiti, te da je nužno stvoriti normalne uvjete za ukope. 
Marko Galić je pitao planira li se mrtvačnica u sklopu projekta proširenja groblja. 
Dražen Markota je odgovorio da se na tome radi već tri godine i da su provedene sve zakonske procedure kako bi se ostvarilo uređenje groblja. Mrtvačnica se nalazi u projektu i trenutno se čeka građevinska dozvola.
	Nakon što je Stjepan Kezerić predložio glasovanje, Vijeće je  jednoglasno donijelo

Zaključak o davanju mišljenja na prijedlog 
zaključka o ukidanju statusa javnog dobra
/ Zaključak se prilaže zapisniku sjednice /

Ad 6)
Stjepan Kezerić pozvao je članove da iznesu svoje prijedloge i komentare.
Vladimir Marić iznio je informaciju da je g. Oleg Butković, ministar mora, prometa i infrastrukture, prije nekoliko mjeseci posjetio Sesvete te je zamolio informaciju, vezano uz željezničku infrastrukturu, da li se  po tom pitanju nešto od tada napravilo. Naglasio je opasnost željezničkog prijelaza kod sajmišta u Sesvetama i istaknuo kako se radi sigurnosti građana mora nešto hitno napraviti. Potom je kazao da je upoznat s činjenicom da je otkupljeno zemljište za izgradnju dječjeg vrtića na području Sesvetskog Kraljevca i pita kada se planira izgradnja objekta.
Stjepan Kezerić izvještava da je na sastanku s ministrom Butkovićem i njegovim pomoćnicima dogovoreno uređivanje željezničkog kolodvoru u Sesvetama, npr. uređivanje fasade, javnog WC-a, te izgradnja nadstrešnice ispred zgrade kolodvora.
Dražen Markota upoznaje prisutne da je proveden natječaj za izgradnju željezničkog stajališta Staro Brestje-Sesvetska Sopnica - iznos radova je negdje oko 19.000.000,00 kuna, te se čeka da Ministarstvo financija dozvoli korištenje sredstva u tom iznosu. Računa se otprilike da se u proljeće krene u radove. 
Stjepan Kezerić rekao je da problem pružnog prijelaza na Jelkovečkoj cesti u Sesvetama trebaju riješiti Grad Zagreb i Hrvatske željeznice, a za sada je rješavanje tog problema tek u povojima. Ne zna se što bi trebalo biti optimalno rješenje - nadvožnjak ili podvožnjak.
Dražen Markota, vezano uz dječji vrtić u Sesvetskom Kraljevcu, izvještava da je proveden arhitektonski natječaj, te da je izradu projektne dokumentacije i izgradnju vrtića preuzeo Gradski ured za prostorno uređenje, izgradnju Grada, graditeljstvo, komunalne poslove i promet. Smatra da bi se do jeseni 2020. godine dječji vrtić trebao izgraditi.
Željko Blažinović zamolio je da se inicira sastanak u vodoopskrbi i odvodnji d.o.o. vezano uz problem precrpne stanice u Vinogradskoj ulici u Vugrovcu Donjem. 
Stjepan Kezerić rekao je kako će zatražiti sastanak u Vodoopskrbi i odvodnji d.o.o. te kako će se uz člana Vijeća Željka Blažinovića, na sastanak pozvati i predsjednike vijeća mjesnih odbora Prekvršje i Vugrovec Donji. 

/ Željko Blažinović je napustio sjednicu u 17,40/

Marko Galić obavještava da je Vijeće Mjesnog odbora Adamovec poslalo zahtjev vezano uz očuvanje Domjanićeve murve. Naglasio je važnost očuvanje murve kao kulturne baštine prigorskog kraja i predložio da i Vijeće Gradske četvrti Sesvete podrži traženje Vijeća Mjesnog odbora Adamovec.
Stjepan Kezerić smatra da se treba zaštiti baština prigorskog kraja, no ukoliko stablo predstavlja opasnost za sigurnost imovine i ljudi, onda se s njime treba postupati sukladno pravilima struke.
Marko Brkić zamolio je informaciju što se radi po pitanju ŠRC Luka (bivši „Planet“). 
Stjepan Kezerić je odgovorio kako je prethodno bio izrađen idejni projekt s kojim zainteresirani nisu bili zadovoljni. Sada se ponovo radi idejni projekt, te po njegovom završetku - ukoliko svi budu zadovoljni – moći će se ići u izradu glavnog projekta. Za razliku od prethodnog idejnog projekta, ovaj predviđa u donjem dijelu dvoranu za rukomet i košarku, a u gornjem djelu manje dvorane za borilačke sportove. Vani bi bio skate park koji bi imao dimenzije potrebne za natjecanja, dva vanjska polivalentna sportska igrališta te dječje igralište. 
Nataša Vučkov je izrazila zabrinutost da se novim idejnim projektom opet izguraju manji sportovi. 
Jurica Jug naglasio je kako u blizini bivšeg „Planeta“ postoje dvije sportske dvorane. 
Stjepan Kezerić odgovorio je kako su sve školske dvorane u Sesvetama skoro u potpunosti popunjene čitav dan. Istaknuo je kako u Sesvetama postoji rukometni klub koji se natječe u prvoj ligi i košarkaški klub koji se natječe u drugoj ligi. Nažalost ti klubovi nemaju dovoljno termina da bi mogli trenirati, te se ovim projektom želi otvoriti prostor i za njih.
Nataša Vučkov posvjedočila je svojem iskustvu sa Osnovnom školom Jelkovec gdje je bila u nadzornom odboru. Ističe da najveći dio korisnika prostor za korištenje nisu plaćali. Smatra da bi prvo najam prostora trebali imati renomirani klubovi iz Sesveta koje spominje Stjepan Kezerić, pa tek onda ostali rekreativni klubovi, koji često puta ne pokrivaju svoje troškove. 
Stjepan Kezerić istaknuo je kako je zamolio ravnatelje škola da imaju razumijevanja za ove klubove, te da im osiguraju termine.
Dražen Markota misli da je prethodno idejno rješenje bilo dobro, no ovo novo rješenje dati će Sesvetama multifunkcionalnu dvoranu. Iznosi kako se mora provesti arhitektonski natječaj i ishoditi građevinska dozvola, dok se vanjski nogometni tereni mogu odraditi i prije građevinske dozvole.
Boris Matoic upozorio je na katastrofalno stanje asfalta u Brestovečkoj ulici.
 	Dražen Markota rekao je kako radove izvodi Vodogradnja Varaždin d.o.o., te kako su oni unajmili kooperanta da napravi asfaltiranje. Ističe kako je odmah reagirao kada je vidio na koji se način izvode radovi, te da će se predmetni radovi ponovno odraditi kako spada. Još se treba spojiti 30-ak priključaka u Brestovečkoj ulici i Horvatovoj, a Vodoopskrba i odvodnja d.o.o. će angažirati dodatne kooperante da se sve ubrza kako bi radovi bili dovršeni do 30. studenog. 
Antun Bošnjaković zatražio je nasipavanje frezanim asfaltom put prema Branovečini iz smjera Horvatove ulice. 
Nataša Vučkov zatražila je pisani odgovor o statusu izrade projektne dokumentacije koja se izrađuje za kanalizacijski cjevovod u Jelkovcu. 

Daljnje rasprave nije bilo, te je Vijeće završilo s radom u 17,55.

KLASA: 026-02/18-01/484
URBROJ: 251-06-11-12-18-2
Sesvete, 22. listopada  2018.

Zapisnik sastavio:
Stipe Jurić

